钦定古今图书集成/理学汇编/文学典/第176卷 > 徐师曾文体明辩 > 《跋慈湖先生行述》真德秀
## 钦定古今图书集成/理学汇编/文学典/第176卷 > 徐师曾文体明辩 > 《跋慈湖先生行述》真德秀

慈湖先生杨公将葬，叔谨书来命仆曰：“先君之墓，子
其铭之。”先生门人建昌傅君正夫，不远千里，访予于
粤山之麓，亦以是为请。窃伏惟念嘉定初元，先生以
秘书郎召，某备数馆职，始获从之游。见其齐明盛服，
非礼不动，燕私俨恪，如临君师。期功之戚，下洎缌麻
服制丧期，一以经理为则，而容色称之。平居接物，从
容和乐，未始苟异于人，而清明高远，自不可及。同僚
有过，微讽潜警，初不峻切，而听者常戄然。一日见谓
曰：“希元有志于学，顾未能忘富贵利达，何也？”某恍然
莫知所谓，先生徐曰：“子尝以命讯日者，故知之。”夫必
去是心，而后可以语道。先生之于某，可谓爱之深而
教之笃矣。惜其时方缪直禁林，役役语言文字间，故
于先生之学，虽窃一二，而终未获探其精微。忧患以
来，麤知向道？思欲一叩函丈，求其指归，而不可得矣。
呜呼！先生已矣，某复何所据以为进学之地哉？夫未
能深知先生之道，而欲传信于百世之下，此某之所
不敢也。虽然，有一焉。盖今传后之文，有状有铭，而又
或有表先生之门，贤“哲甚众，今状其事者亦既有人，
铭于体为最重，述其道当最详，非门人高弟不可也。
如某者，或使之叙其梗概，而表于墓门，则其责差轻
而可勉。”正夫幸以为然，则顾复于叔谨，而还以命焉。
故书于《行述》之后，以俟铭者。正夫所慕正大，盖有闻
于先生之道者也，故其言皆《实录》云。